
Parlamentul  României

Camera  Deputaţilor

Comisia pentru Sănătate şi Familie         Nr.4c-8/120 /29 mai 2014 
BIROULUI PERMANENT

AL

CAMEREI DEPUTAŢILOR,

Vă înaintăm raportul asupra propunerii legislative privind carnetul de sănătate al copilului (Plx 245/2014), trimisă Comisiei pentru sănătate şi familie spre dezbatere,  în fond, în procedură de urgenţă, cu adresa nr. Plx 245 din 5 mai 2014.

În raport de obiectul şi conţinutul său, proiectul de lege face parte din categoria legilor ordinare.
PREŞEDINTE,

RODICA NASSAR

Parlamentul  României

Camera  Deputaţilor
Comisia pentru Sănătate şi Familie      Nr.4c-8/120/29 mai 2014
R A P O R T  

asupra propunerii legislative privind carnetul de sănătate al copilului
 (Plx 245/2014)
În conformitate cu prevederile art. 95 din Regulamentul Camerei Deputaţilor, republicat, Comisia pentru sănătate şi familie a fost sesizată spre dezbatere, în fond, cu propunerea legislativă privind carnetul de sănătate al copilului, trimisă cu adresa  nr. Plx 245 din 5 mai 2014.

Senatul, în calitate de primă Cameră sesizată, a respins propunerea legislativă în şedinţa din 22 aprilie 2014. 

Potrivit dispoziţiilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 

La întocmirea prezentului raport Comisia a avut în vedere :

· avizul favorabil al Consiliului Legislativ (nr.1439 din 12.12.2013) , cu observaţii şi propuneri;

· avizul favorabil al Comisiei juridice, de disciplină şi imunităţi ( nr.Plx 217 din 5.05.2014);

· avizul negativ al Comisiei pentru drepturile omului, culte şi problemele minorităţilor naţionale (nr.4c-5/334/15.05.2014);

· punctul de vedere negativ al Guvernului (nr.85/DPSG/20.01.2014).

Propunerea legislativă are ca obiect de reglementare acordarea carnetului de sănătate al copilului, în care sunt cuprinse toate informaţiile medicale, profilactice şi preventive legate de acesta. Carnetul de sănătate al copilului are regim special şi se achiziţionează de unitatea medicală unde se naşte acesta.
Membrii Comisiei au examinat propunerea legislativă, în şedinţa din 27 mai 2014. La lucrările comisiei au fost prezenţi 16 deputaţi din totalul de 18 membri.

La dezbateri a participat, în conformitate cu prevederile art.55 din Regulamentul Camerei Deputaţilor, domnul Răzvan Vulcănescu, subsecretar de stat în cadrul Ministerului Sănătăţii. 

În raport de obiectul şi conţinutul său, proiectul de lege face parte din categoria legilor ordinare.
            În urma dezbaterilor, Comisia pentru sănătate şi familie a  hotărât, cu majoritate de voturi, să propună plenului Camerei Deputaţilor, respingerea propunerii legislative privind carnetul de sănătate al copilului,  din următoarele considerente:

- în prezent, Casa Naţională de Asigurări de Sănătate derulează proiectul „Sistem informatic integrat pentru dosarul electronic de sănătate”, prin care se urmăreşte trecerea la forma electronică a dosarului 
de sănătate al pacientului, prin intermediul căruia cetăţenii României vor beneficia de un nivel mai ridicat al calităţii serviciilor medicale;
- având în vedere obiectivele şi funcţiunile care sunt urmărite prin acest proiect, o mare parte dintre elementele care sunt prevăzute în propunerea legislativă, se vor implementa prin proiectul dosarului electronic de sănătate al pacientului;
- dosarul electronic al pacientului se va constitui într-o colecţie de înregistrări electronice cumulate din diverse surse şi locaţii, datele vizate pentru stocare urmând a fi de tipul istoric medica, alergii, imunizări, rezultate la testele de laborator, documente propuse în timpul procedurilor medicale, care se vor dovedi ca fiind relevante pentru decizia medicală.
          PREŞEDINTE,                                                 SECRETAR,

        RODICA NASSAR                                         FLORIN BUICU

                                                                                                           Marinescu Gheorghe - Şef birou

                                                                                                               Întocmit, 

                                                                                                            Spînu Livia – Consilier parlamentar

